Maks bryllups-uflaks
Nå kan ikke selve bryllupet bli noe annet enn bra, sier Asgeir Svardal (36) til VG. Den 3. august skal han og forloveden Jannicke Larsen (32) gifte seg, men veien frem til ringpåsettelsen har ikke akkurat vært en dans på roser. Det var BA som først omtalte parets bryllupsuflaks. Bergensparet, som har planlagt bryllupet i to år, fikk den første sjokkbeskjeden i april: Noen hadde satt fyr på den ærverdige trekirken St. Jørgen kirke i Bergen sentrum, der vielsen skulle finne sted. - Vi hørte først om brannen på nyhetene. Brannen ble heldigvis slukket, men kirken var så ødelagt av vannskader at vi fikk beskjed om å finne oss en annen kirke. Vi var rimelig fortvilte, for var det var lovlig sent å begynne å lete etter et nytt sted å holde vielsen, forteller Svardal.Men kort tid til tross greide paret et par uker etter likevel å finne en ny kirke, som kunne gjennomføre vielsen som planlagt den 3. august. Men så skulle Svardal drikkes ut. - Opplegget gikk ut på at det ble arrangert sommerleker for kameratgjengen på Fana stadion. Vi skulle blant annet konkurrere i 60 meter hekk, kulekasting og lengdehopp, forteller Svardal. Men Svardals idrettsdag ble kort: Allerede i første øvelsen, 60 meter hekk, gikk det galt. - Jeg var nesten i mål da jeg kjente en intens smerte i foten. Det var så vondt at jeg ikke klarte å gjennomføre resten av øvelsene, og måtte sitte resten av tiden å se på, forteller han.Svardal oppsøkte ikke lege før dagen etter, da han oppdaget et digert søkk i hælen. - Jeg ble sendt fra legevakten og rett til sykehuset, der de konstaterte at akillessenen var røket rett av. Jeg ble lagt rett på operasjonsbordet, og har fortsatt gips opp til kneet, forteller den uheldige brudgommen. - Jeg hadde aldri hoppet hekk før, men ingen bør altså begynne med det som 36-åring. For ordens skyld er det viktig å si at vi alle var edru på dette tidspunktet.Og for å toppe utdrikningslag-uflaksen: Både brudens bror og brudgommens kamerat ble også skadet. - Dagen startet med at en av kameratene mine fikk prolaps i ryggen da han skulle ta på seg treningstøyet. Etter at jeg var slått ut landet Jannickes bror på bakenden i lengdegropen, og fikk brukket halebeinet. Han måtte sitte på oppblåsbar badering i lang tid. Men historien stopper ikke her heller: Fire dager etter Svardals utdrikningslag falt Jannickes forlover ned en trapp, og brakk skulderen. - Hun skulle være pianist under vielsen, og datteren vår skulle synge. Vi har fortsatt ikke fått tak i ny pianist, men krysser fingrene for at det også ordner seg de neste ukene!Nå er det største spørsmålet om Svardal kommer til å klare å gå ned kirkegangen på egne bein. - Det er fortsatt for tidlig å si, men jeg satser på å være krykkeløs. Jeg har lånt meg en stilig stokk jeg satser på å bruke, selv om jeg ikke akkurat hadde planlagt å ha stokk når jeg giftet meg, ler han. For til tross for uflaksen holder paret humøret oppe. - Vi har ledd masse av alt som har skjedd. Barna mine har aldri sett faren sin med krykker før, men eldstedatteren har vært veldig flink til å hjelpe til i huset. Jannickes far har tullet med at vi bør leie et rom på Haukeland som står klart til bryllupsdagen, men vi satser på at vi ikke trenger det!
Først ble kirken totalødelagt av brann. Så røk brudgommens akilles i utdrikningslaget, og forloveren falt ned trappen og brakk skulderen.